
Előterjesztés
a Közgyűlés részére
Tisztelt Közgyűlés!	
A Vagyongazdálkodási Főosztály ügykörébe tartozó Fővárosi Csatornázási Művek Zrt. többszemélyes gazdasági társaság, amely az 1. számú melléklet szerint csatolt meghívóban foglaltak szerint összehívta a társaság évi rendes közgyűlését, 2011. május 26-án 10 órai kezdettel, amelynek napirendi pontjai az alábbiak:
1. A Felügyelő Bizottság jelentése a számadás, a számviteli törvény szerinti beszámoló és az eredmény-felhasználási indítvány megvizsgálásáról
2. Az Igazgatóság jelentése a társaság előző évi üzleti tevékenységéről
3. Az Igazgatóság évi számadása, javaslata a Társaság 2010. évi éves beszámolójának elfogadásáról 
4. A 2010. évre vonatkozó könyvvizsgálói jelentés elfogadása
5. Az Igazgatóság indítványa a 2010. évi eredmény felhasználására
6. Üzleti terv a 2011. évre  
7. Az FCSM Zrt. 2011. év első negyedévi auditálása, döntés osztalékelőleg kifizetéséről 
8. A Társaság Alapszabályának módosítása
9. Az Igazgatóság ügyrendjének módosítása
10. Városi Televíziózással Budapest Fejlődéséért Alapítvány Alapító Okiratának módosítása 
11. Felügyelő bizottsági tag változás
12. Az Igazgatóság és a Felügyelő Bizottság tagjainak díjazása a 2011-es gazdasági évben
13. Egyebek

A közgyűlés határozatképes, ha azon az összes szavazati jog legalább 75 %-át képviselő részvényes jelen van. A közgyűlés határozatképtelensége esetén a megismételt közgyűlés helye az eredeti helyszínnel megegyezik, időpontja: 2011. június 2. 10:00 óra. A megismételt közgyűlés a Gt. 236.§ (2) bekezdése alapján az eredeti napirenden szereplő ügyekben a megjelentek számára tekintet nélkül határozatképes.

Tájékoztatom a Tisztelt Fővárosi Közgyűlést, hogy a napirendi pontok között szerepelnek a társaság 2010. évi beszámolójára 2011. évi üzleti tervére vonatkozó napirendi pontok, amelyekre vonatkozóan a döntési javaslatok a „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú, a jelenlegi ülés napirendjén szereplő külön előterjesztés tárgyát képezi.
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII.28) Főv. Kgy. rendelet (továbbiakban: Vagyonrendelet) 52. § (1) bekezdése alapján a Fővárosi Önkormányzat tulajdonában lévő gazdasági társaság vonatkozásában a tulajdonosi jogokat – a (2) bekezdésben foglalt személyi ügyek kivételével – a Fővárosi Közgyűlés gyakorolja oly módon, hogy többszemélyes társaság legfőbb szervének döntését megelőzően a Fővárosi Közgyűlés jogosult előzetes döntést hozni és ez által a részvényesi képviselő kötött mandátumát meghatározni. 
A Vagyonrendelet 52. § (2) bekezdés a) pontjában foglaltak alapján az ott felsorolt személyi ügyek tekintetében – a Vagyonrendelet 5. sz. mellékletében felsorolt társaságok vonatkozásában – a többszemélyes társaság legfőbb szervének döntését megelőző előzetes döntés meghozatalára a főpolgármester jogosult. 
A fenti jogszabályi hivatkozásnak megfelelően a Társaság igazgatósága és felügyelőbizottsága a napirendi pontokhoz kapcsolódó előterjesztéseket megtárgyalta, erről szóló határozatok az előterjesztés mellékletét képezik.
A napirendi pontok sorrendjében az előterjesztéseket a következőkben ismertetjük.
Az 1-6. napirendek vonatkozásában szükséges döntések meghozatalára vonatkozó javaslatok a Fővárosi Közgyűlés jelenlegi ülésének napirendjén szereplő „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú külön előterjesztésben szerepelnek.
7. napirendi pont: Az FCSM Zrt. 2011. év első negyedévi auditálása, döntés osztalékelőleg kifizetéséről 

A Társaság elkészítette az osztalékelőleg fizetéséhez a 2011. első negyedéves közbenső beszámolóját, melyet a PricewaterhouseCoopers Kft auditált. 

A negyedév gazdálkodásának eredményét a napirendi ponthoz csatolt igazgatósági előterjesztés mutatja be.

Az Igazgatóság a 28/2011 sz. határozatában az előterjesztés szerinti tartalommal, 1 228 MFt adózott eredménnyel jóváhagyja és a Közgyűlésnek elfogadásra javasolja az FCSM Zrt. 2011. I. negyedévről szóló auditált mérlegét és eredmény-kimutatását. Az Igazgatóság a 2010. évi osztalék mértékével megegyező összegben, azaz 3.653 millió forint összegben a Közgyűlés részére elfogadásra javasolja a 2011. évi osztalékelőleg fizetését az alábbiak szerint:

                               1. részlet: 2011. június 2.:                       913.250 ezer forint
                               2. részlet: 2011. július 14:                       913.250 ezer forint
                               3. részlet: 2011. október 13:                   913.250 ezer forint
                               4. részlet: 2011. december 14:               913.250 ezer forint

Azzal a kitétellel, hogy az osztalékelőleg kifizetésére az osztalékelőlegre vonatkozó hatályos jogszabályi rendelkezések figyelembevételével a 2010. évi éves beszámoló közgyűlés általi elfogadását követően kerülhet sor. 
A 2010. év végi 13 007 Ft eredménytartalék, valamint a 2011. I. negyedéves auditált közbenső beszámoló szerinti 1 228 eFt adózott eredmény együttes összege 14 235 MFt fedezetet nyújt az igazgatóság indítványa szerinti osztalék kifizetésére. 


8. napirendi pont: A Társaság Alapszabályának módosítása
A Fővárosi Csatornázási Művek Zrt. alapszabályának módosítását az alábbiak teszik szükségessé:  
Az Alapszabályban, a Részvényesi Szerződésben a Részvényvásárlási Szerződésben, valamint a Részvényesek és a Társaság között 2001. szeptember 18-án létrejött Megállapodásban előírt – az Alapszabályban 1997-ben, illetve 2001-ben rögzített értékhatárokra és számítási módszerekre vonatkozó, az inflációs hatásokat figyelembe vevő - korrekciók is egységesen átvezetésre kerültek.
A Részvényesi Szerződés 2.2.2.D pontja szerint: :”a fenti pontokban meghatározott értékhatárok tekintetében az ügyletérték és a könyv szerinti érték (amennyiben ezek eltérőek) közül az alacsonyabbat kell figyelembe venni, azzal, hogy a fenti értékhatárokat a Felek 5 évente felülvizsgálják azok reálértéke megőrzése érdekében. Az első ilyen öt éves periódus 1998. január 1-jén indult. Az értékhatárok felülvizsgálatára ezen rendelkezés alapján kerül sor.

Az Alapszabály rendelkezései (9.4., 10.1. és 10.9. pont) értelmében, az inflációs hatásokat figyelembe vevő korrekciók ez évben is egységesen átvezetendők az Alapszabály 9.4. (xii), 10.1. (ii), 10.9. (i)-(iii), (v-viii) és (xi) pontjában. 
(Az Alapszabály 9.4. (xx)-(xxi) pontja és 10.1. (xvi)-(xvii) pontja nem módosul, mivel ezen pontokban írt értékhatárok esetében az inflációs arányok nem érik el a számtani kerekítés értékhatárát.)                                
Az alapszabály egyebekben változatlan marad.

9. napirendi pont: Az Igazgatóság Ügyrendjének módosítása
A Társaság alapszabályának 9.4. (ix) pontja szerint a társaság közgyűlésének kizárólagos hatáskörébe tartozik az Igazgatóság és a Felügyelő Bizottság ügyrendjének elfogadása, megváltoztatása esetén ennek elfogadása.
Az FCSM Zrt. megküldte a társaság igazgatósága változásjelzéseket tartalmazó ügyrendjét jóváhagyás céljából. 
 Az ügyrend módosítására az Alapszabály javasolt módosítása miatt kerül sor, mivel a Részvényesi Szerződés 2.2.2 D pontjában, illetve a 2001. évi Társaság és Részvényesek közötti Megállapodás 4. pontjában foglaltak miatt módosulnak összeghatárok, amelyek az Igazgatóság hatáskörére is kiterjednek.  
A fentieknek megfelelően módosulnak az Igazgatóság Ügyrendjének 1.1.(ii), 2.4.(i)-(iii), (v)-(viii) és (xi) pontjaiban foglalt rendelkezések. 
Az Igazgatóság Ügyrendje egyebekben változatlan marad.
10. napirendi pont: A Városi Televíziózással Budapest Fejlődésért Alapítvány Alapító Okiratának módosítása
A Fővárosi Önkormányzat kezdeményezésére a Társaság igazgatósága megtárgyalta és támogatta a „Városi Televíziózással Budapest Fejlődésért Alapítvány” alapító okiratának módosítását és javasolta jóváhagyás céljából a társaság közgyűlés elé terjesztését.
Annak érdekében, hogy az FCSM Zrt. az Alapítvány módosított alapító okiratát aláírhassa szükséges a társaság közgyűlésének a hozzájárulása, mivel saját főrészvényessel kötendő jogügyletről van szó. 
11. napirendi pont: Felügyelő Bizottsági tag változás  
A Vagyonrendelet 52.§ (2) bekezdésében foglaltak szerint a Fővárosi Önkormányzat tulajdonában lévő egyes – az 5. számú mellékletben felsorolt – társaságok vonatkozásában, a többszemélyes társaságok esetében a társaság legfőbb szervének döntését megelőzően a főpolgármester határoz a társaság igazgatósági és felügyelőbizottsági tagjainak megválasztása, visszahívása, megbízása, megbízásának visszavonása és díjazásának megállapítása kérdésekben. A Fővárosi Csatornázási Művek Zrt. egyike az 5. számú mellékletben felsorolt társaságoknak.  

Ezen jogszabályi hivatkozás alapján a vonatkozó – a főpolgármesterre átruházott hatáskörben hozott - főpolgármesteri döntésben foglaltak szerint születhet legfőbb szervi határozat a Társaság Üzemi Tanácsa által delegált felügyelőbizottsági tagok visszahívásáról, illetve megválasztásáról.

 
12. napirendi pont: Az Igazgatóság és a Felügyelő Bizottság tagjainak díjazása a 2011-es gazdasági évben  
A Vagyonrendelet 52.§ (2) bekezdésében foglaltak szerint a Fővárosi Önkormányzat tulajdonában lévő egyes – az 5. számú mellékletben felsorolt – társaságok vonatkozásában, a többszemélyes társaságok esetében a társaság legfőbb szervének döntését megelőzően a főpolgármester határoz a társaság könyvvizsgálójának megválasztása, visszahívása, megbízása, megbízásának visszavonása és díjazásának megállapítása kérdésekben. A Fővárosi Csatornázási Művek Zrt., egyike az 5. számú mellékletben felsorolt társaságoknak.  

Ezen jogszabályi hivatkozás alapján a vonatkozó – a főpolgármesterre átruházott hatáskörben hozott - főpolgármesteri döntésben foglaltak szerint születhet legfőbb szervi határozat a Társaság igazgatósági és felügyelőbizottsági tagjainak a díjazásáról.

Fentiek alapján az alábbi határozati javaslatokat terjesztem a Tisztelt Közgyűlés elé:
Határozati javaslat
A Fővárosi Közgyűlés úgy dönt, hogy :

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007 (XII.28.) Főv. Kgy. rendelet 52. § (1) bekezdésében foglaltak alapján a Fővárosi Csatornázási Művek Zrt. 2011. május 26-án tartandó évi rendes közgyűlésén a Budapest Főváros Önkormányzata részvényesi képviselője kötött mandátummal eljárva „igen” szavazatával támogassa a következő döntések meghozatalát.
1. (1-6. napirendek) vonatkozásában a „Javaslat a Vagyongazdálkodási Főosztály ügykörébe tartozó egyes gazdasági társaságok 2010. évi beszámolóival és 2011. évi üzleti terveivel kapcsolatos döntések meghozatalára” tárgyú előterjesztés alapján a Fővárosi Közgyűlés által meghozott Fővárosi Csatornázási Művek Zrt.–re vonatkozó döntéseiben foglaltak szerint.
2. (7. napirendi pont) Az FCSM Zrt. 2011. év első negyedévi beszámolója auditálását, az osztalékelőleg kifizetéséről szóló döntést. 
3. (8. napirendi pont) A Társaság Alapszabályának módosítására vonatkozó javaslat elfogadását.
4. (9. napirendi pont) A társaság Igazgatósága Ügyrendjének módosítására vonatkozó javaslat elfogadását.
5. (10. napirendi pont) A Városi Televíziózással Budapest Fejlődéséért Alapítvány Alapító Okirata módosítására vonatkozó javaslat elfogadását.
6. (11. napirendi pont) A Társaság Üzemi Tanácsa által delegált személyek felügyelőbizottsági tagcseréjét a vonatkozó főpolgármesteri döntésben foglaltak szerint. Jóváhagyó döntés hiányában a napirendi pont tárgyalásának felfüggesztését.    
7. (12. napirendi pont) Az Igazgatóság és Felügyelőbizottság tagjai díjazásának elfogadását a 2011-es gazdasági évben a vonatkozó főpolgármesteri döntésben foglaltak szerint. Jóváhagyó döntés hiányában a napirendi pont tárgyalásának felfüggesztését.    
8.  A Fővárosi Közgyűlés meghatalmazza dr. Kókány Csabát, hogy a Fővárosi Csatornázási Művek Zrt.  2011. május 26-án tartandó közgyűlésén a Fővárosi Önkormányzat részvényesi képviselőjeként kötött mandátummal eljárva vegyen részt, és felkéri a főpolgármestert a részvényesi képviselő meghatalmazásának kiadására.

határidő:	2011. május 26. a társasági közgyűlés napja
felelős: 	Főpolgármester


 Határozathozatal módja: egyszerű szavazattöbbség


Budapest, 2011. május   „    ”
	

	Dr. György István
 Főpolgármester-helyettes



	
Láttam:

	Sárádi Kálmánné dr.
Főjegyző








mellékletek:
Társaság közgyűlésének meghívója
A taggyűlés napirendi pontjainak előterjesztései mellékletekkel
Igazgatósági és Felügyelőbizottsági határozatok

